b'\n_START_ARTICLE_\nRelikt (biologija)\n_START_PARAGRAPH_\nRelikt je v biogeografiji in paleontologiji oznaka za populacijo ali takson, ki je danes znatno manj raz\xc5\xa1irjen ali raznovrsten kot v preteklosti. Reliktna populacija je geografsko omejen ostanek populacije, ki je v preteklih geolo\xc5\xa1kih dobah poseljevala mnogo ve\xc4\x8dji areal, reliktni takson pa takson (npr. vrsta), ki je edini preostali predstavnik neko\xc4\x8d raznolike skupine organizmov._NEWLINE_Zgled za reliktno populacijo je rebrin\xc4\x8devolistna hladnikija (hladnikovka), ki raste samo na povr\xc5\xa1ini 4 km\xc2\xb2 na ju\xc5\xbenem in severnem robu Trnovskega gozda v Sloveniji, medtem ko je pred zadnjo ledeno dobo njeno obmo\xc4\x8dje raz\xc5\xa1irjenosti segalo dale\xc4\x8d proti severu, a se je ob poledenitvi mo\xc4\x8dno skr\xc4\x8dilo. Torej gre za glacialni relikt, hrati pa je endemi\xc4\x8dna vrsta za Slovenijo oz. o\xc5\xbeje za Trnovski gozd._NEWLINE_Reliktne vrste pogosto imenujemo\xc2\xa0\xc2\xbb\xc5\xbeivi fosili\xc2\xab, saj so med najbolj znanimi primeri tiste vrste, pri katerih obstaja bogat fosilni zapis o sorodnikih, same pa so tako \xc2\xbbeksoti\xc4\x8dne\xc2\xab\xc2\xa0(druga\xc4\x8dne od ostalih organizmov v svojem okolju), da velja prepri\xc4\x8danje, da se od pradavnine niso ni\xc4\x8d spremenile. Med zgledi so drevo ginko, plazilci rodu tuatara, riba latimerija in drugi, vendar je izraz \xc2\xbb\xc5\xbeivi fosil\xc2\xab\xc2\xa0obi\xc4\x8dajno neto\xc4\x8den, saj so lahko reliktne tudi novej\xc5\xa1e vrste, poleg tega pa so se te vrste od nastanka intenzivno razvijale in pridobile zna\xc4\x8dilnosti, ki jih lo\xc4\x8dijo tudi od prednikov iz prej\xc5\xa1njih geolo\xc5\xa1kih dob. Zato niso preprost ostanek preteklosti, ki bi lahko slu\xc5\xbeil za primerjavo starodavne flore ali favne z dana\xc5\xa1njo, .'